CRIMINALITATEA INFORMATICĂ– ASPECTE GENERALE ŞI LEGISLAŢIE ÎN STATE MEMBRE ALE UNIUNII EUROPENE


I. Conceptul de criminalitate informatică
Criminalitatea informatică reprezintă un fenomen al zilelor noastre, reflectat în mod frecvent în mass-media. În prezent, teama de atacuri informatice o depăşeşte în intensitate pe cea faţă de furturi sau fraude obişnuite. 

Cercetările criminologice asupra infracţiunilor realizate prin sistemele informatice se află încă în stadiul tatonărilor. Cele realizate până în acest moment tind să schimbe modul clasic în care sunt privite infracţiunile în sistemele actuale de justiţie penală
.

Doar o mică parte din faptele penale legate de utilizarea sistemelor informatice ajung la cunoştinţa organelor de cercetare penală, astfel încât este foarte greu de realizat o privire de ansamblu asupra amplorii şi evoluţiei fenomenului.

Conţinutul noţiunii de faptă penală de natură informatică este deosebit de variat, fiind abordat din diferite perspective. Astfel, prin infracţiune informatică în sens larg se înţelege:
- orice infracţiune în care un calculator sau o reţea de calculatoare este obiectul unei infracţiuni, sau în care un calculator sau o reţea de calculatoarea este instrumentul sau mediul de înfăptuire a unei infracţiuni.
Prin infracţiune informatică în sens restrâns se înţelege:

 - orice infracţiune în care făptuitorul interferează, fără autorizare, cu procesele de prelucrare automată a datelor.
Infracţiunile informatice pot fi clasificate urmând diverse criterii. Din perspectiva rolului avut de sistemele informatice în comiterea infracţiunii, infracţiunile informatice se clasifică în:

 
- infracţiuni săvârşite cu ajutorul sistemelor informatice, în care sistemele informatice constituie un instrument de facilitare a comiterii unor infracţiuni. Este vorba de infracţiuni “tradiţionale”, perfecţionate prin utilizarea sistemelor informatice; şi

- infracţiuni săvârşite prin intermediul sistemelor informatice, în care sistemele informatice, incluzând şi datele stocate în acestea, constituie ţinta infracţiunii.

Acestea au constituit obiect de reglementare în ultimii ani.

Conştientizarea existenţei pericolului social al faptelor penale de natură informatică a atras după sine încriminarea acestora în numeroase state ale lumii. 
A luat astfel fiinţă conceptul de “drept penal cu specific informatic”, ca o reflectare a numeroaselor elemente de noutate introduse în materia dreptului penal de noile forme de criminalitate bazate pe tehnologia modernă. Legiferarea în domeniul criminalităţii informatice a urmat, începând din anii

’70, mai multe “valuri”. 
Primul “val” a fost determinat de necesitatea protejării dreptului la

viaţa privată. Legi privind protecţia persoanei fizice faţă de prelucrarea datelor cu caracter personal au fost adoptate în Suedia (1973), SUA (1974), Germania (1977), Austria, Danemarca, Franţa şi Norvegia (1978), sau mai recent în Belgia, Spania, Elveţia (1992), Italia şi Grecia (1997). 
Al doilea “val”, legat de represiunea infracţiunilor cu caracter

economic, a condus la modificări legislative în SUA şi Italia (1978), Australia (1979), Marea Britanie (1981), Elveţia (1994) şi Spania (1995). 
A treia serie de reglementări este legată de intervenţia legislativă în vederea protecţiei proprietăţii intelectuale în domeniul tehnologiei informatice, în ţări ca SUA (1980), Ungaria (1983), Germania, Franţa, Japonia, Marea Britanie (1985), Austria (1993), România (1996), Luxemburg (1997). 
Al patrulea “val” de reforme priveşte reglementarea distribuirii de informaţii ilegale sau prejudiciabile şi a fost puternic impulsionat la sfârşitul anilor ’80 de amploarea luată de reţeaua Internet.

Al cincilea “val” este legat de modificările intervenite în materia dreptului procesual, cu privire la aspectele de procedură penală ridicate de incidenţa tehnologiei informaţiei. Al şaselea “val” se referă la impunerea unor obligaţii şi limite în domeniul securităţii informatice.
II. Modalităţi de acces ilegal la sistemele informatice

 Cel mai simplu atac de tip hacker
 
Fiecare calculator dintr-o reţea are o adresã IP unicã. În cazul unei conexiuni, calculatorul ataşeazã fiecărui pachet trimis adresa IP de destinaţie şi un numãr unic, denumit „număr de secvenţă”. 
În cadrul unei conexiuni TCP/IP, calculatorul receptor, la rândul său, acceptã numai pachete cu adrese IP şi numere de secvenţă corecte. De asemenea, multe dispozitive de securitate, inclusiv router-ele, permit transmisiunea în cadrul unei reţele numai spre şi dinspre calculatoarele cu anumite adrese IP. Atacul TCP/IP cu predicţia numărului de secvenţă foloseşte modalitatea de adresare a calculatoarelor în reţea şi schimburile de pachete pentru a obţine acces într-o reţea.
În esentã, hackerul efectueazã atacul TCP/IP cu predicţia numărului de secvenţă în două etape. În prima etapă, hackerul încearcă să determine adresa IP a serverului, fie prin interceptarea pachetelor din Internet încercând în ordine unele numere de host, fie prin conectarea la un site printr-un browser Web şi urmărirea adresei de IP a site-ului în bara de stare. Deoarece hackerul ştie că alte calculatoare din reţea au adrese IP identice cu adresa serverului pe unele porţiuni, acesta va simula un număr de adresă IP pentru a evita router-ul şi a accesa sistemul ca un utilizator intern. De exemplu, dacă un sistem are adresa IP 192.0.0.15, hackerul (care ştie că o reţea de clasã C poate conţine maximum 256 de calculatoare) va încerca să ghicească toate numerele de adresă reprezentate de ultimul octet din serie.
 Dupã ce începe sã încerce adresele de reţea, hackerul trece la monitorizarea numerelor de secvenţã ale pachetelor transferate de la un calculator la altul în reţea. Dupã supravegherea transmisiunilor, hackerul va încerca sã anticipeze următorul număr de secvenţă pe care îl va genera serverul, iar apoi „simulează” acel numãr, plasându-se efectiv între utilizator şi server. 
Deoarece dispune, de asemenea, de adresa IP a serverului, hackerul va genera pachete cu numere de secvenţă şi adresele IP corecte care îi permit interceptarea transmisiunilor cu utilizatorul. După ce hackerul a dobândit acces intern la sistem prin predicţia numărului de secvenţă, acesta poate accesa orice informaţie transmisă serverului de către sistemul de comunicaţie, inclusiv fişierele-parolă, nume de login, date confidenţiale sau orice alte informaţii transmise prin reţea.
 De obicei, un hacker va folosi predicţia numărului de secvenţã pentru a pregăti un atac mai puternic asupra serverului sau pentru a-şi asigura o bază de unde să-şi lanseze atacurile asupra unui server apropiat din reţea. 
 Atacurile active prin desincronizare 
O conexiune TCP impune un schimb sincronizat de pachete. De fapt, dacă din anumite motive numerele de secvenţă ale pachetelor nu sunt cele aşteptate de cãtre calculatorul receptor, acesta va refuza (sau ignora) pachetul şi va aştepta pachetul cu numãrul corect. 
Hackerul poate exploata cererea de număr de secvenţă a protocolului TCP pentru interceptarea conexiunilor.

Pentru a ataca un sistem folosind atacurile prin desincronizare, hackerul induce sau forţeazã ambele extremitãţi ale unei conexiuni TCP într-o stare desincronizatã, astfel încât aceste sisteme sã nu mai poatã efectua schimburi de date. Apoi, hackerul foloseşte un host terţ (adicã un alt calculator conectat la mediu fizic care transportã pachetele TCP) pentru a intercepta pachetele reale şi pentru a crea pachete de înlocuire acceptabile pentru ambele calculatoare din conexiunea originalã. Pachetele generate de host-ul terţ mimează pachetele reale pe care sistemele aflate în conexiune le-ar fi schimbat în mod normal. 
 Deturnarea prin postsincronizare 
Hackerul poate asculta orice pachet schimbat între două sisteme care formează o conexiune TCP. În continuare, dupã interceptarea fiecărui pachet, hackerul poate falsifica orice tip de pachet IP doreşte şi să înlocuiască originalul. Pachetul falsificat al hackerului îi permite sã se dea drept client sau drept server (iar mai multe pachete falsificate permit hackerului sã foloseascã ambele identitãţi). Dacã hackerul este capabil sã pună în aplicare toate acestea, atunci acesta poate determina toate transmisiunile client-server sã devinã transmisiuni client-hacker, respectiv server-hacker. 

 Furtuna TCP ACK 
Atacul de deturnare detaliat anterior are un singur dezavantaj de bază, în sensul că genereazã pachete TCP ACK (de confirmare) în număr extrem de mare. Specialiştii reţelelor numesc aceste mari cantităţi de pachete ACK furtunã TCP ACK. Când un host (client sau server) primeşte un pachet inacceptabil va confirma pachetul prin trimiterea numãrului de secvenţă aşteptat înapoi cãtre generatorul pachetului. Acesta este un pachet de conformare sau pachet TCP ACK.

În cazul unui atac TCP activ, primul pachet TCP ACK include propriul număr de secvenţã al serverului. Calculatorul-client nu va accepta acest pachet de conformare, deoarece clientul nu a trimis la început pachetul cu cererea modificatã. Ca atare, clientul îşi genereazã propriul pachet de confirmare, care, la rândul sãu, determinã serverul sã genereze un alt pachet de confirmare etc., creând ceea ce se numeşte, cel puţin în teorie, un ciclu infinit pentru fiecare pachet de date trimis. 
Deoarece pachetele de confirmare nu transportã date, emiţătorul pachetului ACK nu retransmite pachetul dacă receptorul îl pierde. Cu alte cuvinte, dacă un sistem pierde un pachet în ciclul de furtunã ACK, ciclul se încheie. Din fericire, TCP foloseste IP pe un nivel de reţea nesigur. Cu o ratã de pierdere a pachetelor nenulã, nivelul de reţea încheie rapid ciclul.

 De asemenea, cu cât mai multe pachete sunt pierdute în reţea, cu atât mai scurtã este durata furtunii ACK. În plus, ciclurile ACK sunt cu autoreglare, astfel, cu cât hackerul creeazã mai multe cicluri, cu atât mai mult creşte traficul primit de client şi de server, ceea ce determinã o creştere a congestiei, deci a pierderilor de pachete şi, implicit, a ciclurilor încheiate. 
Interceptarea informaticã se poate realiza, în mod direct, prin interacţiunea fãptuitorului cu componentele externe ale sistemului informatic (cabluri, comutatoare, routere, computere etc.). Spre exemplu, comunicaţia între douã computere într-o reţea localã LAN (Local Area Network) a unei instituţii poate fi interceptatã de un intrus dupã ce acesta se conecteazã fizic la traseul de cablu al reţelei vizate, prin secţionarea firelor şi legarea acestora (în paralel) cu cablul conectat la propriul computer unde va recepţiona fluxul de date informatice. 
Indirect sau de la distanţă, interceptarea poate sã ia forma utilizării unor aplicaţii specializate (aşa-numitele sniffere – „a mirosi”) care sunt capabile sã monitorizeze traficul pachetelor într-o reţea şi să salveze datele de interes în cadrul unor fisiere de tip log. 
În general, sniffer-ele sunt utilizate de administratorii de reţea sau de Internet Service Provideri (ISP) pentru realizarea analizei de trafic în cadrul unei reţele în scop tehnic, de mentenanţã. 

III. Demersuri internaţionale privind combaterea criminalităţii cibernetice
La data de 23 noiembrie 2001, statele membre ale Consiliului Europei cărora li s-au alăturat  Canada, Statele Unite, Japonia şi Africa de Sud au redactat şi semnat "Convenţia asupra criminalităţii cibernetice".

 Ulterior, la 28 ianuarie 2003, s-a înaintat spre semnare statelor sus-menţionate şi "Protocolul adiţional pentru Convenţia asupra criminalităţii cibernetice, privind incriminarea actelor de natură rasială şi xenofobă comise prin intermediul sistemelor informatice".
România a semnat Protocolul adiţional la data de 9 octombrie 2003 şi a ratificat Convenţia prin Legea nr.64/2004. 
Convenţia şi Protocolul adiţional stabilesc cadrul legal pentru anchetarea şi sancţionarea penală a infracţiunilor comise cu ajutorul computerului, precum şi pentru cooperarea interstatală, necesară stopării acestui flagel. 

Convenţia aduce în prim-plan necesitatea incriminării penale a unor fapte precum: accesul ilegal la un sistem informatic, interceptarea ilegală a transmisiilor informatice, falsul informatic, frauda informatică, pornografia infantilă pe Internet, violări ale drepturilor de proprietate şi alte drepturi conexe, etc.
De asemenea, Convenţia îşi propune să prevină actele îndreptate împotriva confidenţialităţii, integrităţii şi disponibilităţii sistemelor informatice, a reţelelor şi a datelor, precum şi a utilizării frauduloase a unor asemenea sisteme, reţele şi date, prin asigurarea incriminării unor asemenea conduite şi prin încurajarea adoptării unor măsuri de natură a permite combaterea eficace a acestor tipuri de infracţiuni, menite să faciliteze descoperirea, investigarea şi urmărirea penală a acestora atât la nivel naţional, cât şi internaţional, precum şi prin prevederea unor dispoziţii materiale necesare asigurării unei cooperări internaţionale rapide şi sigure
. 

Astfel, art.2 din Convenţia privind criminalitatea informatică prevede că:

,,Fiecare parte va adopta măsurile legislative şi alte măsuri considerate necesare pentru a incrimina ca infracţiune, potrivit dreptului său intern, accesarea intenţionatã şi fără drept a ansamblului ori a unei părţi a unui sistem informatic”. 

,,O parte poate condiţiona o astfel de incriminare de comiterea încălcării respective prin violarea măsurilor de securitate, cu intenţia de a obţine date informatice ori cu altă intenţie delictuală, sau de legătura dintre încălcarea respectivã şi un sistem informatic conectat la alt sistem informatic”. 

Tot în acest sens, prin acces ilegal se înţelege intrarea în tot sau numai într-o parte a sistemului informatic. Aceasta presupune o interacţiune a făptuitorului cu tehnica de calcul vizată prin intermediul echipamentelor sau diverselor componente ale sistemului respectiv.
 
IV. Măsurile legislative adoptate de România 

Parlamentul României a transpus aceste reglementări internaţionale referitoare la criminalitatea informatică, prin Legea nr. 161/2003 privind unele măsuri pentru asigurarea transparenţei şi exercitarea demnităţilor publice a funcţiilor publice şi în mediul de afaceri, prevenirea şi sancţionarea corupţiei, mai exact, prin Titlul III al legii (Prevenirea şi combaterea criminalităţii informatice, art. 34 - 67)
. 
Scopul acestor prevederi este prevenirea şi combaterea criminalităţii informatice, prin măsuri specifice de prevenire, descoperire şi sanctionare a infracţiunilor săvârşite prin intermediul sistemelor informatice, asigurându-se respectarea drepturilor omului şi protecţia datelor personale (art. 34). 

Actul normativ nu oferă o definiţie a "infracţiunii informatice" (cum de altfel nu o face nici Convenţia Consiliului Europei). O astfel de definiţie este în realitate foarte greu de formulat, având în vedere marea diversitate a aspectelor infracţionale care au fost descoperite până în prezent, dar şi avalanşa cotidiană a noilor acte infracţionale în acest domeniu. 

Dacă "criminalitatea informatică" reprezintă "totalitatea faptelor comise în zona noilor tehnologii”, “infracţionalitatea informatică” ar putea fi definită ca "totalitatea faptelor de natură penală comise în spaţiul informatic". 

Pentru prevenirea şi descoperirea infracţiunilor informatice, legea cere concursul autorităţilor şi institutiilor publice cu competenţe în domeniu, furnizorilor de servicii, organizaţiilor neguvernamentale, reprezentanţilor societăţii civile care promovează politici, practici, măsuri, proceduri şi standarde minime de securitate a sistemelor informatice, Ministerului Justiţiei, Ministerului Administraţiei şi Internelor, Ministerului Comunicaţiilor şi Tehnologiei Informaţiei, Serviciului Român de Informaţii şi Serviciului de Informaţii Externe (care trebuie să constituie şi să actualizeze continuu baza de date privind criminalitatea informatică), Institutului Naţional de Criminologie.
V. Infracţiuni contra confidenţialităţii şi integrităţii datelor şi sistemelor informatice 

În Capitolul III, Secţiunea I din Legea nr.161/2003 sunt reglementate infracţiunile contra confidenţialităţii şi integrităţii datelor şi sistemelor informatice. 

A) Constituie infracţiune (art. 42 alin.(1)) " accesul fără drept la un sistem informatic ". Fapta este mai gravă dacă " este săvârşită în scopul obţinerii de date informatice " (alin. 2). 
De asemenea, fapta prevăzută de alin. (1) sau (2) are o gravitate sporită dacă " este săvârşită prin încălcarea măsurilor de securitate " (alin. 3). 

Obiectul juridic special al acestei infracţiuni îl constituie relaţiile sociale referitoare la securitatea sistemelor informatice, fie că sunt de interes şi utilitate publică, fie că aparţin sferei de interes privat. 

Obiectul material al infracţiunii îl constituie chiar sistemul informatic atacat (prin "sistem informatic" se înţelege orice dispozitiv sau ansamblu de dispozitive interconectate sau aflate în relaţie funcţională, dintre care unul sau mai multe asigură prelucrarea automată a datelor, cu ajutorul unui program informatic). 

Subiectul activ al infracţiunii poate fi orice persoană fizică ce întruneşte condiţiile de vârstă şi responsabilitate, prevăzute de legea penală. 

Infracţiunea este susceptibilă de participaţie penală în toate formele sale – coautorat, instigare şi complicitate. 

Subiectul pasiv este persoana fizică sau juridică căreia i s-a cauzat în acest mod un prejudiciu. 

Latura obiectivă - elementul material prin care se realizează infracţiunea constă într-o acţiune, şi anume "accesul fără drept" la un sistem informatic. 

Pentru existenţa infracţiunii, fapta trebuie comisă "fără drept" şi trebuie să fie îndreptată împotriva unui "sistem informatic", aşa cum este el definit de art.35 alin. (1) lit. a). Pentru existenţa variantei agravante, este necesară îndeplinirea unei condiţii legate de scopul săvârşirii infracţiunii, şi anume "pentru obţinerea de date informatice" (art. 35 alin. (1) lit. d). 

"Prin date informatice se întelege orice reprezentare a unor fapte, informaţii sau concepte într-o formă care poate fi prelucrată printr-un sistem informatic. În această categorie se include şi orice program informatic care poate determina realizarea unei funcţii de către un sistem informatic". 
Fapta reprezintă o gravitate deosebită dacă a fost săvârşită prin încălcarea măsurilor de securitate. Prin "măsuri de securitate", se înţelege folosirea unor proceduri, dispozitive sau programe informatice specializate, cu ajutorul cărora accesul la un sistem informatic este restricţionat sau interzis pentru anumite categorii de utilizatori. 

Prin "acces" se înţelege "a programa, a executa un program, a intercepta, a instrui, a comunica cu ..., a depozita/arhiva/stoca, a recupera date din sau în oricare altă folosinţă a unei surse oferită de computere, incluzând date sau programe pentru computere, sisteme de computere, reţele de computere sau baze de date.

Legea precizează sfera persoanelor care acţionează "fără drept", adică persoane care se află în una din următoarele situaţii: nu sunt autorizate în temeiul legii sau al unui contract, depăşesc limitele autorizării, nu au permisiunea din partea persoanei fizice sau juridice competente potrivit legii să o acorde, de a folosi, administra sau controla un sistem informatic, ori de a desfăşura cercetări ştiinţifice sau de a efectua orice altă operaţiune într-un sistem informatic. 
Urmarea imediată constă într-o stare de pericol generată prin accesul nepermis la un sistem informatic şi chiar printr-o pagubă de natura materială, dacă în urma acelui acces s-au produs titularului sistemului informatic prejudicii. 

Raportul de cauzalitate rezulta ex re. 

Latura subiectivă – fapta poate fi săvârşită prin intenţie directă sau indirectă. 

Forme – infracţiunea este susceptibilă de tentativă, care se pedepseşte (art. 47). 

Sancţiuni: fapta prevăzută de alin. (1) se pedepşeste cu închisoare de la 3 luni la 3 ani sau cu amenda, cea prevazută la alin. (2) se pedepseşte cu închisoare de la 6 luni la 5 ani, iar varianta cea mai gravă se pedepseşte cu închisoare de la 3 la 12 ani. 
B) Constituie infracţiune (art. 43) " interceptarea, fără drept, a unei transmisii de date informatice care nu este publică şi care este destinată unui sistem informatic, provine dintr-un asemenea sistem sau se efectuează în cadrul unui sistem informatic ", precum şi " interceptarea fără drept a unei emisii electromagnetice provenite dintr-un sistem informatic ce conţine date informatice care nu sunt publice ". 

Obiectul material al infracţiunii îl constituie chiar sistemul informatic atacat, mai exact transmisia de date informatice generată de acel sistem sau care este destinată unui astfel de sistem. Prin "date referitoare la traficul internaţional" se înţelege "orice date informatice referitoare la o comunicare realizată printr-un sistem informatic şi produse de acesta, care reprezintă o parte din lanţul de comunicare, indicând originea, destinaţia, ruta, ora, data, mărimea, volumul şi durata comunicării, precum şi tipul serviciului utilizat pentru comunicare" (art. 35 alin. (1) lit. f)). Această transmisie de date nu trebuie să fie publică. 

Subiectul activ al infracţiunii poate fi orice persoană fizică ce întruneşte condiţiile de vârstă şi responsabilitate prevăzute de legea penală. 

Infracţiunea este susceptibilă de participaţie penală în toate formele sale – coautorat, instigare şi complicitate. 

Subiectul pasiv este persoana fizică sau juridică căreia i s-a cauzat în acest mod un prejudiciu. 

Elementul material constă într-o acţiune, mai precis, "interceptarea" unor transmisii de date sau de emisii electromagnetice (program transmis prin interacţiunea dintre curenţii electrici şi câmpurile magnetice). Interceptarea trebuie să fie fără drept. 
 În "Raportul explicativ" al Convenţiei europene asupra criminalităţii cibernetice", se arată că, prin termenul de "interceptare ilegală" se înţelege "violarea confidenţialităţii comunicaţiilor, fie că este vorba despre transferul unor date prin mijloace computerizate, fie că este vorba despre un transfer de date prin intermediul unui post telefonic, fax, e-mail – toate acestea intrând sub sfera de atribuţie a articolului 8 din Convenţia Europeană a Drepturilor Omului". 

Urmarea imediată constă într-o stare de pericol generată prin interceptarea unor informaţii care nu sunt de ordin public şi chiar printr-o paguba de natura materială, dacă în urma acelui acces s-au produs titularului sistemului informatic prejudicii (de exemplu, acele informaţii au fost folosite de un concurent în afaceri). 

Raportul de cauzalitate rezultă ex re.
Latura subiectivă – fapta poate fi săvârşită prin intenţie directă sau indirectă. 

Forme – infracţiunea este susceptibilă de tentativă, care se pedepseşte (art. 47). 

Sancţiuni: fapta prevăzută de alin. (1) se pedepseşte cu închisoare de la 2 ani la 7, cea prevazută la alin. (2), se pedepseşte cu închisoare de la 2 la 7 ani. 

Despre necesitatea incriminării acestei infracţiuni: în ultimul timp a cunoscut o amploare deosebită fenomenul interceptării cumpărăturilor on-line făcute de diverşi cetăţeni români sau străini, care au ales ca modalitate de plată cardul de credit, interceptari care au avut ca scop furtul datelor aflate pe respectivele carduri, pentru ca acestea să fie folosite ulterior de către alte persoane decât adevăraţii titulari. 

În prezent, traficanţii de informaţii desfăşoară activităţi în principal în sfera financiară şi cea de afaceri, de cele mai multe ori încercând să vândă informaţiile interceptate unor companii rivale. 

C) Constituie infracţiune (conform art. 44 alin. (1)) "fapta de a modifica, şterge sau deteriora date informatice ori de a restricţiona accesul la aceste date, fără drept ". De asemenea, constituie infracţiune (conform art. 44 alin. 2) "transferul neautorizat de date dintr-un sistem informatic " şi "transferul neautorizat de date dintr-un mijloc de stocare a datelor informatice ". 

Obiectul material al infracţiunii îl constituie datele informatice asupra cărora se exercită o influenţă neautorizată. 

Subiectul activ al infracţiunii poate fi orice persoană care întruneşte condiţiile de vârstă şi responsabilitate prevăzută de legea penală. 

Infracţiunea este susceptibilă de participaţie penală în toate formele sale – coautorat, instigare şi complicitate. 

Subiectul pasiv este persoana fizică sau juridică căreia i s-a cauzat în acest mod un prejudiciu. 

Latura obiectivă - elementul material prin care se realizează infracţiunea poate consta în una dintre următoarele acţiuni: modificarea (alterarea formei iniţiale a datelor informatice), ştergerea (înlăturarea datelor informatice din sistemul informatic sau alte dispozitive pe care sunt stocate), deteriorarea (modificări aduse conţinutului respectivelor date informatice, având drept consecinţă imposibilitatea folosirii acestor date în scopul în care au fost generate) sau restricţionarea accesului (folosirea unor metode specifice care afectează aria de destinaţie a acelor date informatice). 

Infracţiunea prevăzută de alin. (2) se săvârşeste prin "transferul neautorizat" de date dintr-un sistem informatic sau în varianta prevăzută de art. 3, a unor date aflate într-un mijloc de stocare a datelor informatice. Transferul neautorizat presupune deturnarea datelor informatice fără permisiunea proprietarului, deţinătorului sau a cuiva autorizat de către proprietar sau deţinător către o altă persoană.  Mijloacele de stocare pot fi hard-discuri interne sau externe ale unui sistem informatic, alte mijloace de stocare magnetică sau benzi perforate (unitati floppy, CD-ROM, CR-R, DVD, unitati zipp-drive sau orice alte dispozitive de backup). 

Urmarea imediată constă într-o stare de pericol şi chiar crearea unui prejudiciu material.
Raportul de cauzalitate rezulta ex re. 

Latura subiectivă – fapta poate fi săvârşită prin intenţie directă sau indirectă. 

Forme – infracţiunea este susceptibilă de tentativă, care se pedepseşte (art. 47). 

Modalităţi – fapta poate fi săvârăşită prin acţiunea de modificare, deteriorare, restricţionare de acces sau în varianta prevăzută de alin. (2) si (3), printr-un transfer neautorizat. 
Sancţiuni: fapta prevăzută de alin. (1) se pedepseşte cu închisoare de la 2 ani la 7, cea prevăzută la alin. (2) si (3), se pedepseşte cu închisoare de la 3 la 12 ani. 

D) Constituie infracţiune (conform art. 45) "fapta de a perturba grav, fără drept, funcţionarea unui sistem informatic prin introducerea, transmiterea, modificarea, ştergerea sau deteriorarea datelor informatice sau prin restricţionarea accesului la aceste date ". 

Elementul material al acestei infracţiuni constă în una din urmatoarele operaţiuni: introducerea, transmiterea, modificarea, ştergerea, deteriorarea sau restricţionarea funcţionarii unui sistem informatic. 

Pentru gravitatea ei, fapta se pedepseşte cu închisoare de la 3 la 15 ani. Tentativa se pedepseşte. 

În sfera de cuprindere a acestei infracţiuni se înscriu fapte grave de sabotaj computerizat sau chiar de terorism informatic. 

E) Legea pedepseşte şi fapta "de a produce, vinde, de a importa, distribui sau de a pune la dispoziţie, sub orice altă formă, fără drept, a unui dispozitiv sau program informatic conceput sau adaptat în scopul săvârşirii uneia dintre infracţiunile prevăzute la art. 42 - 45 ", precum şi fapta "de a produce, vinde, de a importa, distribui sau de a pune la dispoziţie, sub orice altă formă, fără drept, a unei parole, cod de acces sau alte asemenea date informatice, care permit accesul total sau parţial la un sistem informatic, în scopul săvărşirii uneia dintre infracţiunile prevăzute de art.42-45 ". 

Art. 46 alin. (2), prevede că reprezintă infracţiune şi fapta constând în   "deţinerea, fără drept a unui dispozitiv, program informatic, parolă, cod de acces sau dată informatică dintre cele prevăzute la alin.1, în scopul săvârşirii uneia dintre infracţiunile prevăzute la art. 42 - 45 ". 

Aceste fapte sunt pedepsite cu închisoare de la 1 la 6 ani. Tentativa se pedepseşte. 
VI. Infracţiuni informatice 

Art. 48 din Legea nr.161/2003 incriminează "fapta de a introduce, modifica sau şterge fără drept, date informatice ori de a restricţiona fără drept accesul la aceste date, rezultând date necorespunzatoare adevărului, în scopul de a fi utilizate în vederea producerii unei consecinţe juridice ". 

Fapta se pedepseşte cu închisoare de la 2 la 7 ani. Tentativa se pedepseşte. 

Art. 49 incriminează aceeaşi faptă, adăugând ca modalitate de săvârşire "împiedicarea în orice mod a funcţionării unui sistem informatic", dacă prin aceasta cauzează un prejudiciu patrimonial unei persoane, în scopul de a obţine un beneficiu material pentru sine sau pentru altul. În acest caz, pedeapsa este închisoarea de la 3 la 12 ani. Tentativa se pedepseşte. 

În ce pot consta consecinţele juridice? De exemplu, în interpretarea şi modificarea unei transmisii de natură comercial-contractuală între două companii (transmisie neprotejată printr-un mijloc de criptare sau printr-o semnatură electronică), prin alterarea conţinutului comunicării, în urma căreia se produce un important prejudiciu material pentru una sau pentru ambele companii de catre un angajat al unei companii rivale. 

Fapta unui hacker care paralizează accesul la un site de tranzacţii on-line aduce importante prejudicii materiale pentru proprietarii acelui site. 
De cele mai multe ori, hackerii realizează acest lucru cu intenţia de a pretinde o suma de bani pentru deblocarea accesului la acel site. 

Faţă de aceste fapte se recomandă folosirea unor mijloace tehnice şi sofware de securizare.


LEGISLATIE PRIVIND CRIMINALITATEA INFORMATICĂ ÎN  STATE  MEMBRE ALE UNIUNII EUROPENE
BELGIA

Parlamentul belgian  a adoptat în luna noiembrie 2000 noi articole  în Codul penal, cu privire la criminalitatea informatică, prevederi care au intrat în vigoare de la 13 februarie 2001, respectiv: falsul informatic, frauda informatică, hacking şi sabotaj, care sunt incriminate drept  infracţiuni
. 
Accesarea de tip hacker a sistemelor de calcul -Articolul 550 (b) din Codul penal belgian:


         ,, § 1. Orice persoană care, conştientă de faptul că nu este autorizată, accesează sau menţine un acces la un sistem informatic, poate fi condamnată la închisoare pe termen de la 3 luni la 1 an şi la  amendă sau la una din aceste pedepse.
În cazul în care infracţiunea specificată în § 1 de mai sus este comisă cu intenţia de a înşela, termenul poate fi închisoare de la 6 luni la 2 ani. 

         § 2. Orice persoană care, cu intenţia de a înşela sau cu intenţia de a aduce prejudicii, accesează un sistem informatic, poate fi condamnată la închisoare pe termen de  la 6 luni la 2 ani şi la amendă sau la una din aceste pedepse. 

§ 3. Orice persoană care se găseşte el însuşi într-una dintre situaţiile menţionate la  § 1 şi 2 şi care ea însăşi: accesează datele care sunt stocate, prelucrate sau transmise de un sistem informatic, sau achiziţionează astfel de date în orice fel, sau utilizează în orice fel un sistem informatic, sau provoacă orice daune, chiar şi involuntar,  unui computer din sistem sau datelor care sunt stocate, prelucrate sau transmise de către un astfel de sistem, poate fi condamnată la închisoare pe  termen de de la 1 la 3 ani şi la amendă sau la una din aceste pedepse. 

§ 4. Încercarea de a comite una dintre infracţiunile menţionate la alin.1 şi 2 se pedepseşte la fel ca infracţiunea în sine. 

§ 5. Orice persoană care, cu intenţia de a înşela sau cu intenţia de a aduce prejudicii, urmăreşte, difuzează sau comercializează date care sunt stocate, prelucrate sau transmise de un sistem informatic şi utilizează mijloacele menţionate la § § 1 - 4 poate fi condamnată la închisoare pe termen de la 6 luni la 3 ani şi la amendă sau la una din aceste sancţiuni. 

§ 6. Orice persoană care instigă la comiterea uneia dintre infracţiunile menţionate la  § 1-5 poate fi condamnată la închisoare pe termen de la  6 luni la 5 ani şi la amendă sau numai la una din aceste pedepse. 

§ 7. Orice persoană care, conştientă de faptul că datele au fost obţinute în urma comiterii uneia dintre infracţiunile menţionate la alin. 1-3, deţine, relevă sau divulgă către o altă persoană, sau utilizează în orice fel datele astfel obţinute, poate fi condamnată la închisoare între 6 luni şi 3 ani şi la amendă sau numai la una din aceste sancţiuni. 

§ 8. Pedepsele menţionate de alin.1-7 se dublează în cazul în care  infracţiunea se comite în termen de 5 ani de la pronunţarea unei  hotărâri sau  decizii de condamnare pentru una dintre aceste infracţiuni (sau pentru fraudă informatică, fals informatic, sabotaj sau interceptari ilegale de  date).”
BULGARIA
Adunarea Naţională a adoptat la 13 septembrie 2002 noi amendamente la Codul Penal. Astfel, a fost inserat un capitol consacrat criminalităţii informatice
: 

,,Art. 319 lit.a (1) - persoana care obţine acces neautorizat la resursele unui computer sau foloseşte date fără permisiune este pasibilă de o amendă de până la 3000 leva. 

         (2) În cazul în care fapta a fost comisă de două sau mai multe persoane, pedeapsa este închisoarea de până la un an sau o amendă de până la 3000 leva. 
         (3) În cazul în care fapta de la par. 1 este comisă în mod repetat, pedeapsa este închisoarea de până la trei ani sau o amendă de până la 5000 leva. 
         (4) În cazul în care faptele prevăzute la alin. 1-3 sunt comise în materie de informaţii calificate drept secrete de stat, pedeapsa este închisoarea de la unu la trei ani, cu condiţia să nu existe pedepse mai mari. 
          (5) În cazul în care fapta prevăzută la alin.4 are consecinţe grave, pedeapsa este închisoarea de la unu la opt ani. 

         Art. 319 lit.b (1) - persoana care, fără permisiunea administratorului sau a utilizatorului unui computer adaugă, modifică, şterge sau distruge un program de computer sau date este pasibilă de închisoare de până la un an sau  amendă de până la 2 000 de leva. 
        (2) În cazul în care persoana care a acţionat în conformitate cu alineatul precedent a cauzat daune semnificative sau alte consecinţe grave, pedeapsa este închisoarea de până la doi ani sau  amendă de 3 000 de leva. 

        (3) În cazul în care fapta a fost comisă cu scopul de a obţine beneficii materiale, pedeapsa este închisoarea de la unu până la trei ani sau  amendă de 5 000 de leva. 

        Art. 319 lit.c (1)- persoana care, în conformitate cu articolul anterior, comite o infracţiune cu privire la date furnizate prin mijloace electronice sau prin intermediul unui suport magnetic este pasibilă de închisoare de până la doi ani şi amendă de până la 3 000 leva. 

         (2) În cazul în care fapta a fost comisă în scopul executării sarcinilor de serviciu, pedeapsa este închisoarea de până la trei ani şi amendă de până la  5 000 de leva. 

         Art. 319 lit.d (1)- persoana care introduce un virus într-un calculator sau într-o reţea informatică este pasibilă de amendă de până la 3 000 de leva. 
         (2) În cazul în care, în conformitate cu alineatul precedent, fapta a fost comisă în mod repetat, pedeapsa este închisoarea de până la trei ani şi amendă de până la o mie de leva. 

          Art. 319 lit.e (1) - persoana care divulgă date cu caracter personal sau parole de sistem, fapte care au drept rezultat dezvăluirea de secrete de stat, este pasibilă de închisoare de până la un an. 
         (2) În cazul în care în conformitate cu alineatul precedent fapta a fost comisă pentru obţinerea de avantaje materiale sau a provocat daune semnificative, pedeapsa este închisoarea de până la trei ani. 

          Art. 319 lit. f - Furnizorul de servicii care încalcă prevederile art. 6, alin 2, pct 5 din Legea privind semnătura electronică este pasibil de o amendă de până la 5000 de leva, în măsura în care acesta nu este pedepsit cu o sancţiune mai mare.”
CEHIA
Codul penal prevede referitor la infracţiunile informatice
: 
 ,,Art. 257 lit. a Accesul ilegal 

Simplul acces la sistemul informatic nu constituie o infracţiune, dar responsabilitatea penală poate fi invocată în caz de acces ilegal

            Art.257 lit.b Interceptarea ilegală a datelor
 Interceptarea ilegală a datelor dintr-un computer poate fi pedepsită în conformitate cu art. 239, respectiv drept infracţiunea de violare a vieţii private. 


      Art.257 lit.c Abuzul asupra sistemelor informatice 

Incriminarea unei astfel de comportament este limitată la pregătirea în special a infracţiunilor grave şi complicitatea sau participarea într-o tentativă de acest tip”. 

DANEMARCA
       Codul penal conţine următoarele dispoziţii privind infracţiunile informatice
: 
       ,,Art. 193 


       (1) Orice persoană care, într-un mod ilegal, provoacă perturbări majore în modul de funcţionare al mijloacelor publice de comunicare, serviciilor de poştă electronică, utilizării sistemelor sau serviciilor de telefonie, de radio şi  televiziune, sistemelor de informaţii sau  serviciilor publice pentru furnizarea de apă, gaz, energie electrică sau încălzire  este pasibilă de închisoare care nu depăşeşte 6 ani sau  amendă.


      
Art 263 Cod penal

   
 (2) Orice persoană care, într-un mod ilegal, obţine acces la sisteme informatice sau programe care sunt menite să fie utilizate într-un sistem de prelucrare a datelor este pasibilă de  amendă sau închisoare  care nu depăşeşte 1 an şi 6 luni. 

 (3) Dacă o faptă de tipul descris în art.193 alin.1 sau alin. 2 art.263 este comisă cu intenţia de a-şi procura sau obţine informaţii referitoare la secretele comerciale ale unei companii sau alte situaţii ce presupun circumstanţe agravante, pedeapsa va fi mărită la închisoare care nu depăşeşte 6 ani sau amendă”. 
ESTONIA

Estonia a ratificat Convenţia Consiliului Europei asupra criminalităţii informatice la data de 12 mai 2003. Codul penal, intrat în vigoare 1 septembrie 2002, prevede următoarele
:


      
,,Art 206.  Sabotajul sistemelor informatice 

(1) Ilicita înlocuire, ştergere sau blocare a datelor sau programelor într-un calculator, ce cauzează distrugeri importante de date şi intrarea ilegală în reţele informatice se pedepseşte cu amendă sau până la un an de închisoare. 

(2) dacă faptele sunt comise cu intenţia de a interfera cu activitatea unui calculator sau sistem de telecomunicaţii, se pedepsesc cu amendă sau până la 3 ani de închisoare. 

  Art. 207 Conectarea ilegală la reţea
 Conectarea ilegală sau blocarea unei conexiuni la o reţea sau sistem informatic se pedepseşte cu amendă. 

      Art. 208. Răspândirea viruşilor de computer 
(1) Răspândirea unui virus se pedepseşte cu până la un an de închisoare sau amendă 
(2) În cazul faptelor comise: 

1) cel puţin de două ori, sau 

2) într-un mod care ar produce distrugeri importante, 
se pedepseşte cu amendă sau până la 3 ani de închisoare. 

     Art.217. Ilicita utilizare a computerului sau reţelelor informatice
(1) Utilizarea ilicită a unui computer, a sistemelor informatice ori divulgarea codurilor, parolelor sau altor măsuri de protecţie se pedepseşte cu amendă. 

(2)Îîn cazul în care aceasta: 

1) ar produce distrugeri importante, sau 

2)  fapta este comisă prin utilizarea unui secret de stat sau a unei reţele informatice care conţin informaţii numai pentru uz oficial, 
se pedepseşte cu  amendă sau până la 3 ani închisoare. 

      Art 284. Divulgarea codurilor de protecţie
 
     Divulgarea, în mod ilegal,  a codurilor de protecţie a unui computer ori reţele informatice, dacă este comisă în scopul de a obţine avantaje personale şi într-un mod care ar produce distrugeri importante sau consecinţe grave se pedepseşte cu amendă sau 3 ani închisoare.” 

FINLANDA
       În Capitolul 38, art. 8, Cod penal se prevede că
:

     ,,Orice persoană care, prin utilizarea unei parole care nu îi aparţine sau prin pătrunderea într-un sistem informatic în mod nejustificat, fapt ce cauzează întreruperi în cazul în care datele sunt prelucrate, stocate sau transmise  electronic, va fi condamnată la o amendă sau închisoare de cel mult un an. 

Orice persoană  care introduce date greşite,  penetrează  un sistem informatic  sau o parte a acestuia  ori utilizează tehnici speciale sau dispozitive ilegale pentru a obţine informaţii care sunt stocate într-un astfel de sistem este pasibilă de pedeapsa cu amenda sau închisoare.
          De asemenea, orice tentativă se pedepseşte”. 

FRANŢA
Franţa a ratificat Convenţia Consiliului Europei asupra criminalităţii informatice pe 10 ianuarie 2006.
Codul penal a fost modificat, în acest domeniu, prin Legea nr.575 / 2004 care a intrat în vigoare la 23 iunie 2004
. 

      
,,Articolul 323-1
  Accesul ilegal în tot sau numai într-o o parte a unui sistem automatizat de prelucrare a datelor este pasibil de o pedeapsă care nu depăşeşte doi ani de închisoare şi o amendă de 30.000 de euro. 

 În cazul în care acest comportament duce la distrugerea sau modificarea datelor cuprinse în acest sistem, pedeapsa nu poate depăşi trei ani de închisoare şi o amendă de 45.000 de euro. 


      
Articolul 323-2 

 Obstrucţionarea sau interferenţa cu buna funcţionare a unui sistem automatizat de prelucrare a datelor se sancţionează cu o pedeapsă care nu depăşeşte cinci ani de închisoare şi o amendă de 75.000 de euro. 
Articolul 323-3 

  Introducerea ilegală de date într-un sistem automatizat de prelucrare a datelor sau modificarea datelor pe care le conţine se sancţionează cu o pedeapsă care nu depăşeşte cinci ani de închisoare şi o amendă de 75.000 de euro. 

    
 Articolul 323-3-1 

 Deţinerea ilegală, oferirea spre vânzare, vânzarea sau punerea la dispoziţie a unor  echipamente, instrumente, programe de calculator sau orice date concepute sau special adaptate pentru a comite una sau mai multe infracţiuni prevăzute de articolele 323-1 la 323-3 se pedepseşte conform legii. 

     
Articolul 323-4 

 Participarea la un grup în vederea pregătirii  uneia sau mai multor infracţiuni stabilite în conformitate cu articolele 323-1 şi 323-3 se sancţionează cu pedepsele prevăzute pentru infracţiunile în curs de pregătire sau cu o pedeapsă mai mare.”
GERMANIA

 
Cod penal 
 Art.202a Spionarea datelor: 

,,(1) Orice persoană care, fără a obţine autorizaţie, pentru sine sau pentru altul, obţine date care nu îi sunt destinate şi care sunt special protejate împotriva accesului neautorizat, va fi condamnat la închisoare, pentru o perioadă care nu depăşeşte trei ani sau amendă. 
(2)  Datele, în sensul subsecţiunii 1, sunt stocate sau transmise electronic sau magnetic sau în orice formă. 
Art. 202b Phishing 

 Orice persoană care, în mod ilegal interceptează date (secţiunea 202a 2) care nu îi sunt destinate, este susceptibilă de închisoare pentru mai mult de doi ani sau amendă, cu excepţia cazului în care infracţiunea presupune o sancţiune mai severă în conformitate cu alte dispoziţii.

    
 Art. 202c Acte pregătitoare pentru spionarea datelor şi phishing 

      (1) Orice persoană care pregăteşte comiterea unei infracţiuni în conformitate cu secţiunea 202a pct. 202b, prin producerea, achiziţionarea pentru sine sau altul, vânzarea, furnizarea de parole sau alte coduri de securitate care să permită accesul la date (secţiunea 202a 2) sau software în scopul de a săvârşi o astfel de infracţiune, este susceptibilă de  închisoare de până la un an sau amendă.


      
Art. 303. Modificarea datelor 


       (1) Orice persoană care şterge în mod ilegal date electronice, distruge sau modifică date (secţiunea 202a 2) este pasibilă de închisoare pe un termen de cel mult doi ani sau amendă. 

(2) De asemenea, tentativa se pedepseşte. 
 Art. 303b. Sabotarea sistemelor informatice se pedepseşte cu:
(1)  închisoare care nu depăşeşte cinci ani sau  amendă pentru orice persoană care interferează cu prelucrarea datelor esenţiale pentru o altă întreprindere sau pentru o autoritate administrativă şi pentru cel ce: 

1. comite o infracţiune în conformitate cu secţiunea 300a (1) sau 

2. distruge, deteriorează sau modifică datele unui computer sau ale unui sistem informatic. 

(2) orice tentativă de acest tip se pedepseşte”.

GRECIA
        Legea nr.1805/1988 privind ordinea publică se aplică în cazul criminalităţii informatice. Această lege a completat dispoziţiile din Codul penal, respectiv articolele 13c, 370b, 370c, 386A, care se referă la infracţiunile comise împotriva sistemelor informatice. 
Codul Penal menţionează următoarele
:
Art 370 C alin 2: 


          ,,Orice persoană care obţine acces la datele înregistrate într-un calculator sau în memoria unui computer sau transmise de sisteme de telecomunicaţii, este pedepsită cu închisoare de până la trei luni sau cu amendă, cu condiţia ca aceste fapte să fie comise fără drept în special cu încălcarea interdicţiilor sau măsurilor de securitate luate de către deţinătorul legal. 

În cazul în care fapta se referă la relaţiile internaţionale sau la securitatea statului, pedeapsa se va aplica în conformitate cu art. 148. 
În cazul în care făptuitorul este în serviciul titularului de date, fapta de la alineatul precedent se pedepseşte numai în cazul în care aceasta a fost interzisă în mod explicit de regulamentul de ordine internă sau o decizie scrisă a autorităţii competente.”


ITALIA

Senatul italian a ratificat la 27 februarie 2008 Convenţia privind criminalitatea informatică. 


         Codul penal prevede următoarele
:


         ,,Art. 615 alin.3 Accesul neautorizat într-un computer sau sistem de telecomunicaţii: 
        Orice persoană care intră neautorizat într-un calculator sau sistem de telecomunicaţii protejat prin măsuri de securitate trebuie să fie condamnată la închisoare care nu depăşeşte trei ani. 

 De asemenea, pedeapsa cu închisoarea de la unu până la cinci ani se aplică: 

        1) dacă infracţiunea este comisă de un funcţionar public, prin abuz de putere sau prin încălcarea atribuţiilor privind funcţia sa de serviciu, sau de către o persoană care practică  fără o licenţă, de un particular sau de un  operator de sistem; 

2) dacă pentru comiterea infracţiunii făptuitorul utilizează violenţa asupra altor oameni, sau dacă el însuşi este înarmat; 

  3) dacă fapta provoacă distrugerea sau avarierea sistemului, parţială sau totală, întreruperea activităţii sale, distrugerea sau deteriorarea de date, informaţii sau  a programelor cuprinse în el. 

 În cazul în care faptele de la punctele 1 si 2 se referă la computer sau sisteme de telecomunicaţii de interes militar sau care ţin de ordinea sau securitatea publică, apărarea civilă sau interesul public, pedeapsa este de cinci ani sau de la trei până la opt ani de închisoare. 
În cazul prevăzut în alineatul 1, urmărirea penală se declaşează la sesizarea părţii vătămate, iar pentru celelate cazuri se pune în mişcare din oficiu.


      
Art.615 alin.4 Deţinerea ilegală şi difuzarea de coduri de acces la calculator sau pentru sisteme de telecomunicaţii:

 Orice persoană care, cu scopul de a obţine un profit pentru sine sau pentru altul sau de a provoca daune altor persoane, în mod ilegal reproduce, transmite coduri, cuvinte-cheie sau accesează un computer sau sisteme de telecomunicaţii protejate prin măsuri de siguranţă sau furnizează informaţii,se pedepseşte cu închisoare de cel mult un an şi  amendă.



       Art. 615 alin.5 Difuzarea de programe menite să deterioreze sau să întrerupă funcţionarea unui sistem informatic:

 
       Orice persoană care transmite sau oferă un program de computer - editat de el sau de  alte persoane - cu scopul şi efectul de a deteriora un calculator sau sistem de telecomunicaţii ori date sau  programe conţinute sau relevante pentru acesta este pasibilă  de închisoare de cel mult doi ani şi amendă.”

IRLANDA

       Legea privind justiţia penală din 2001 conţine dispoziţii referitoare la infracţiunile de fals şi fraudă informatică
. 


      “Art. 9 - Ilicita utilizare a computerului 


     
(1) O persoană care în mod ilegal, de pe teritoriul sau din afara statului, operează date electronice, cu intenţia de a obţine un câştig pentru el sau altul sau de a provoca pierderi, se face vinovat de infracţiune. 

(2) O persoană vinovată de o infracţiune în conformitate cu această secţiune este pasibilă de amendă sau închisoare pe un termen care nu poate depăşi 10 ani sau ambele”. 
 Legea privind daunele penale (1991) 


      ”Art. 5 Accesarea neautorizată a datelor 

,,(1) O persoană care, fără autorizare accesează un calculator: 

(a) cu intenţia de a accesa orice date păstrate sau: 

(b) cu intenţia de a accesa datele păstrate în orice stat, se face vinovat de  infracţiune şi este pasibil de o amendă care nu va depăşi 500 £ sau închisoare pentru o termen nu mai mare de 3 luni sau ambele.” 
LETONIA
    Articolele legate de criminalitatea informatică se regăsesc în Codul penal, respectiv
: 

   Capitolul XX: Infracţiuni împotriva siguranţei şi ordinii publice 

 Art.241 Accesarea ilegală a sistemelor informatice

(1) orice persoană care se angajează, în mod ilegal, în accesarea sistemelor informatice este pasibilă de arestare sau amendă, care nu va depăşi de optzeci de ori salariul minim lunar. 

(2) orice persoană care se angajează la aceleaşi acte,  încălcând sistemele de protecţie sau de acces al liniilor de comunicaţii sau este asociat cu acestea, este pasibilă de închisoare pe un termen de cel mult un an sau amendă, care nu depăşeşte de o sută şi cincizeci de ori salariul minim lunar. 


   
Art. 242. Achiziţionarea neautorizată de programe informatice
(1) orice persoană care se angajează în copierea neautorizată de programe de computer, fişiere sau baze de date stocate în memoria unui sistem informatic şi cauzează prejudicii substanţiale este pasibilă de închisoare sau amendă, care nu va depăşi optzeci de ori salariul minim lunar. 

Orice persoană care comite aceleaşi fapte, prin încălcarea sistemelor de protecţie sau accesarea de linii de comunicaţii este pasibilă de închisoare pe un termen de cel mult doi ani sau amendă care nu va depăşi de o sută cincizeci de ori salariul minim lunar. 

    
 Art. 243 Distrugerea sistemelor informatice
Orice persoană care se angajează să modifice sau distrugă, fără autorizare, informaţiile stocate într-un sistem informatic sau are ştiinţă de informaţii false care intră într-un sistem automat sau de distrugerea informaţiilor prin anumite dispozitive, programe de computer este pasibilă de închisoare pentru o perioadă care nu depăşeşte cinci ani, sau amendă care nu depăşeşte o sută cincizeci de ori salariul minim lunar. 

   
 Art. 244. Răspândirea unui virus informatic
(1) Orice persoană care răspândeşte un virus informatic sau care are ştiinţă de difuzarea unor astfel de informaţii, distruge sistemele de protecţie sau care se angajează în introducerea unui nou tip de virus informatic, este pasibilă de închisoare pentru o perioadă care nu depăşeşte patru ani, sau amendă care nu va depăşi de  două sute de ori salariul minim lunar. 

(2) Orice persoană care se angajează la aceleaşi acte, dacă a cauzat prejudicii substanţiale, este pasibilă de închisoare pe un termen nu mai mare de zece ani. 

 Art.245. Încălcarea dispoziţiilor privind securitatea sistemelor informatice 

 Orice persoană care încălcă dispoziţiile privind depozitarea şi prelucrarea datelor, care au fost formulate în conformitate cu prevederile privind securitatea sistemelor de informaţii, în cazul în care a fost cauza unui furt, distrugere sau deteriorare a informaţiilor sau au provocat prejudicii substanţiale, este pasibilă de închisoare pe un termen de cel mult doi ani, muncă în folosul comunităţii sau amendă care nu depăşeşte de patruzeci de ori salariul minim lunar”.

LUXEMBURG

Legea din 15 iulie 1993 se referă la consolidarea luptei împotriva criminalităţii informatice
. 
Secţiunea VI – Infracţiuni privind sistemele informatice 


     
Art. 509-1 – ,,Orice persoană care obţine, în mod ilegal, accesul sau acceptă, în totalitate sau în parte, pătrunderea într- un sistem de prelucrare a datelor, este pasibilă  de închisoare de la două luni până la un an, amendă sau ambele. 

Distrugerea sau modificarea datelor cuprinse în sisteme informatice se pedepseşte cu închisoare de la două luni la doi ani şi amendă.

MAREA BRITANIE

Legea privind Poliţia şi Justiţia din anul 2006 a modificat Legea referitoare la abuzul privind sistemele informatice, respectiv Capitolul 5 art. 35-38. Noile modificări au intrat în vigoare la 1 octombrie 2008, după cum urmează: 

       
Art. 35 Accesul neautorizat la date electornice
(1) În  Legea privind abuzul sistemelor informatice din 1990, alin. 1 (infracţiunea de acces neautorizat la materiale informatice) a fost modificat după cum urmează. 

(…)
(3) Pentru subsecţiunea (3) s-a înlocuit astfel:
"(3) O persoană vinovată de o infracţiune în conformitate cu această secţiune este pasibilă: 

(a)  de închisoare pe un termen nu mai mare de 12 luni sau de la o amendă sau la ambele sancţiuni; 

(b) de închisoare pe un termen de cel mult şase luni sau de amendă sau la ambele; 

(c) închisoare pe un termen de cel mult doi ani sau cu o amendă sau la ambele. 

   
Art. 36 Accesul neautorizat cu intenţia de a afecta sistemele informatice 

    Punctul 3 din Legea din 1990 (modificarea neautorizată a datelor electronice), se înlocuieşte cu "accesul neautorizat cu intenţie de a afecta exploatarea sistemelor informatice. 

(1) O persoană se face vinovată de infracţiune în cazul în care: 
(a) comite orice faptă neautorizată, în raport cu un sistem informatic;

(b) la data când a acţionat ştie ca este neautorizată; 

(2) Această subsecţiune se aplică în cazul în care persoana intenţionează a comite fapta în scopul: 

(a) afectării activităţii unui sistem informatic; 

(b) împiedicării accesului la orice program sau date cu caracter electronic
(c) afectării funcţionării unui astfel de program sau cu privire la orice astfel de date; sau 

(d) realizarării oricare dintre faptele  menţionate la alineatele (a) - (c).
(3) Această subsecţiune se aplică în cazul în care persoana este răspunzătoare pentru comiterea actelor menţionate la alineatele (a) la (d) de la subsecţiunea (2) de mai sus. 

(4) De asemenea, intenţia la care se face referire în subsecţiunea (2) de mai sus, nu se referă la:
(a) orice sistem informatic; 

(b) orice program sau de date, sau 

(c) un program sau de date de orice fel. 
(…)

(6) O persoană vinovată de o infracţiune în conformitate cu această secţiune este pasibilă:
(a) de închisoare pe un termen nu mai mare de 12 luni sau  amendă sau ambele; 
(b) de închisoare pe un termen de cel mult şase luni sau amendă sau ambele; 

(c) la închisoare, pentru o perioadă care nu depăşeşte zece ani sau amendă sau  ambele. " 

Art. 37 Efectuarea, furnizarea sau obţinerea de date pentru a fi utilizate în infracţiunile legate de abuzul asupra sistemelor informatice. 

După pct. 3 din Legea din 1990 se introduce pct. 3A intitulat
"Efectuarea furnizarea sau obţinerea de date pentru a fi utilizate în infracţiuni în conformitate cu pct. 1 sau 3 
(1) O persoană se face vinovată de infracţiune în cazul în care furnizează bunuri, dispozitive sau orice articol care urmează să fie folosite pentru a comite sau ajută la comiterea unei infracţiuni în conformitate cu pct. 1 sau 3. 

(2) O persoană se face vinovată de infracţiune în cazul în care ştie că bunurile oferite sau furnizate urmează să fie utilizate pentru comiterea unei infracţiuni în conformitate cu pct. 1 sau 3. 

(3) O persoană se face vinovată de infracţiune în cazul în care obţine orice date cu scopul de fi utilizate în mod ilegal sau de a ajuta la comiterea unei infracţiuni în conformitate cu pct. 1 sau 3. 

(4) În această secţiune "articol" include orice program informatic sau datele deţinute în formă electronică. 

(5) O persoană vinovată de infracţiune în conformitate cu această secţiune este pasibilă:
(a) de închisoare pe un termen nu mai mare de 12 luni sau de amendă sau ambele; 

(b) de închisoare pe un termen de cel mult şase luni sau de amendă sau  ambele; 

(c) de închisoare pe un termen de cel mult doi ani sau amendă sau ambele". 

 Legea privind abuzul asupra sistemelor informatice din 1990


     
Capitolul 18

 
 1. Accesul neautorizat la sisteme informatice: 


(1) O persoană se face vinovată de infracţiune, dacă:


(a) deteriorează un sistem informatic cu intenţia de a asigura accesul la orice program sau date electronice, sau permite garantarea unui astfel de acces ilegal; 

(b) nu este autorizată şi intenţionează să asigure accesul la un astfel de sistem informatic şi 

(c) nu cunoaşte, în momentul săvârşirii faptei atribuţiile funcţiei pe care acesta o îndeplineşte. 
(2)  faptele comise în conformitate cu prezenta secţiune nu trebuie să fie îndreptate împotriva: 

(a) unui program informatic special sau de date, 

(b) unui program sau  date de orice fel, sau 

(c) unui program sau date stocate într-un anumit calculator. 

(3) O persoană vinovată de infracţiune în conformitate cu această secţiune este pasibilă:
(a) de închisoare pe un termen nu mai mare de 12 luni sau de  amendă sau ambele; 

(b) de închisoare pe un termen de cel mult şase luni sau de amendă sau ambele;

(c) de închisoare pe un termen de cel mult doi ani sau amendă sau ambele. 

  2. Accesul neautorizat, cu intenţia de a angaja sau de a facilita comiterea altor infracţiuni. 

    
 (1) O persoană se face vinovată de infracţiune în conformitate cu prezenta secţiune în cazul în care angajează o infracţiune în conformitate cu secţiunea 1 de mai sus (" acces neautorizat"), cu intenţia de 
(a) de a comite o infracţiune pentru care se aplică această secţiune; sau 
(b) pentru a facilita comiterea unei astfel de delict (fie că este vorba de el sau de orice altă persoană); 
(2) Această secţiune se aplică în cazul infracţiunilor:


    
   (a) pentru care conţinutul este fixat de lege sau 

  (b) pentru care o persoană de douăzeci şi unu de ani sau peste (nu anterior condamnate), poate fi condamnată la închisoare pe un termen de cinci ani.
 (3) Este irelevant pentru scopul acestei secţiuni dacă alte infracţiuni sunt comise în aceeaşi ocazie cu accesul neautorizat. 
      (4) O persoană poate fi vinovată de o infracţiune în conformitate cu prezenta secţiune, chiar dacă faptele sunt de aşa natură încât concursul cu privire la mai multe infracţiuni este imposibil. 

  (5) O persoană este vinovată de infracţiune în conformitate cu această secţiune fiind pasibilă de:
(a) închisoare, amendă sau ambele şi 

(b) închisoare, pentru o perioadă care nu depăşeşte cinci ani sau de amendă sau ambele. 
 3. Accesul neautorizat cu intenţia de a afecta exploatarea unui computer
(1) O persoană se face vinovată de infracţiune în cazul în care: 

(a) comite orice act neautorizat, în raport cu un sistem informatic; 

(b) la data când a acţionat acesta ştia că este neautorizată; şi 

(c) fie subsecţiunea (2) sau cu subsecţiunea (3) se aplică de mai jos. 
(2) Această subsecţiune se aplică în cazul în care persoana intenţionează de a comite fapta:
(a) în scopul de a afecta operaţiunile de pe orice computer; 

(b) pentru a a împiedica accesul la orice program sau  date; 

(c)  pentru de a afecta funcţionarea unui astfel de program sau cu privire la orice astfel de date; sau 

(d) pentru a permite ca oricare dintre actele menţionate la alineatele (a) la (c) de mai sus să fie realizate. 

(3) Această subsecţiune se aplică în cazul în care persoana este responsabilă dacă se va comite vreun act din cele menţionate la alineatele (a) la (d) de la subsecţiunea (2) de mai sus. 

(4)  intenţia de care se face referire în subsecţiunea (2) de mai sus, sau  indiferenţa la care se face referire în subsecţiunea (3) de mai sus, nu trebuie să se refere la – 
(a) orice sistem informatic cu caracter special; 

(b) orice program sau  date, sau 

(c) un program sau  date de orice fel. 
(5) În această secţiune – 

(a) pentru a face un act care include o trimitere la un act care urmează a fi efectuată; 

(b) "act" cuprinde o serie de fapte cu caaracter ilicit; 

(c) deteriorarea sau împiedicarea unui sistem informatic va include o referire la acest lucru. 
(6) O persoană vinovată de infracţiune în conformitate cu această secţiune este pasibilă de: 

(a) închisoare pe un termen nu mai mare de 12 luni, amendă sau ambele; 

(b)  închisoare pe un termen de cel mult şase luni, amendă sau ambele;

(c) închisoare pentru o perioadă care nu depăşeşte zece ani, amendă sau  ambele. 

       3A. Fabricarea, furnizarea sau obţinerea de dispozitive pentru a fi utilizate în cadrul infracţiunilor informatice 

   
 (1) O persoană se face vinovată de infracţiune în cazul în care adaptează dispozitive sau furnizează orice instrumente cu intenţia de a fi folosite pentru a comite sau de a ajuta la comiterea unei infracţiuni în conformitate cu pct. 1 sau 3. 

(2) O persoană se face vinovată de infracţiune în cazul în care se oferă să furnizeze orice dispozitiv ştiind că acestea urmează să fie utilizate pentru a comite sau de a ajuta la comiterea unei infracţiuni în conformitate cu pct. 1 sau 3. 

(3) O persoană se face vinovată de infracţiune în cazul în care obţine orice articol cu scopul de a fi utilizat pentru a ajuta la comiterea unei infracţiuni în conformitate cu pct. 1 sau 3. 
(4) În această secţiune "articol" include orice program sau datele deţinute în formă electronică. 

(5) O persoană vinovată de infracţiune în conformitate cu această secţiune este pasibilă de:
(a) închisoare pe un termen nu mai mare de 12 luni, amendă sau ambele; 

(b) închisoare pe un termen de cel mult şase luni, amendă sau ambele; 
(c) închisoare pe un termen de cel mult doi ani, amendă sau ambele”.
OLANDA

Parlamentul olandez a adoptat pe 31 mai 2006 noua legislaţie privind criminalitatea informatică, iar modificările la Codul penal au  intrat în vigoare la 1 septembrie 2006
. 
Cod penal 

Articolul 138 a 

 ,,Orice persoană care, în mod ilegal şi cu intenţie, accesează un sistem automat de depozitare sau de prelucrare a datelor, sau o parte a unui astfel de sistem, este pasibilă  de închisoare de cel mult şase luni şi  amendă”

Articolul 6 al Convenţiei Consiliului Europei cu privire la criminalitatea informatică este pus în aplicare în totalitate în dispoziţiile relevante din legea penală sau independent, ca o prevedere referitoare la un grup de dispoziţii.
POLONIA

Codul penal prevede în acest sens
:

          ,,Art. 267

 § 1. Orice persoană care, fără a fi autorizată să facă acest lucru, obţine informaţii care nu îi sunt destinate, prin deschiderea unei scrisori sigilate, prin conectarea la un dispozitiv care transmite informaţii sau prin mijloace electronice, magnetice, este pasibilă de amendă ori închisoare de până la 2 ani. 
§ 2. Aceeaşi pedeapsă se aplică oricărei persoane, care, în scopul de a dobândi informaţii la care acesta nu este autorizat, accesează, instalează sau utilizează echipamente speciale. 
§ 3. Aceeaşi pedeapsă se impune pentru cineva care transmite unei alte persoane informaţiile obţinute în modul specificat la alin 1 sau 2.
§ 4. Urmărirea penală a infracţiunilor prevăzute la alin 1 l- 3 are loc la sesizarea părţii vătămate. 

 Art. 268

 § 1. Orice persoană  care distruge,  provoacă daune, modifică sau şterge o înregistrare de informaţii esenţiale sau împiedică în mod semnificativ accesul la sisteme informatice se supune la o amendă ori la o  pedeapsă privativă de libertate de până la 2 ani. 

§ 2. În cazul în care faptele specificate în alin 1 se referă la o înregistrare electronică, autorul se supune la pedeapsa de privaţiune de libertate pe o perioadă de până la 3 ani. 

§ 3. Persoana, care prin comiterea unei fapte specificate în alin. 1 sau 2, provoacă o pierdere semnificativă de date este penalizată cu privaţiune de libertate pentru o perioadă de la 3 luni la 5 ani. 

§ 4. Urmărirea penală a infracţiunii prevăzute în alin.1-3 se produce la plângerea prealabilă părţii vătămate. 

   Art. 269

 § 1. Persoana care distruge, şterge sau modifică date în format electronic, care au o importanţă deosebită pentru apărarea naţională, activitatea  Guvernului sau altor autorităţi de stat sau locale, sau interferează cu colectarea şi transmiterea acestor informaţii, este  privată de libertate pentru o perioadă de la 6 luni la 8 ani. 

§ 2. Aceeaşi pedeapsă se impune pentru persoana care comite faptele specificate la alin.1 cu ajutorul unui dispozitiv folosit pentru prelucrarea automată a datelor”.


PORTUGALIA


Legea privind criminalitatea informatică din 17 august 1991 prevede în Capitolul 1, art. 7
: 

          ,,1 - Orice persoană care, fără autorizaţie pentru el însuşi sau pentru o altă persoană, obţine accesul ilegal la un sistem informatic sau reţea este pasibilă să fie condamnată la închisoare care nu depăşeşte un an, amendă sau  ambele.

2 - Închisoarea nu depăşeşte trei ani sau  amenda în cazul în care persoana în cauză obţine acces la informaţii prin încălcarea regulilor de securitate.

3 -Îînchisoare pe un termen de un an şi nu mai mare de cinci ani, atunci când: 

(a) Persoana în cauză obţine acces la informaţii şi dobândeşte cunoştinţe legate de secrete comerciale sau de alte date confidenţiale, protejate prin lege;

(b) obţine sau foloseşte aceste date”.
SPANIA

     
Cod penal 

     CAPITOLUL I. Descoperirea şi dezvăluirea secretelelor 


      Art.197
     ,,1. Orice persoană care, în scopul de a descoperi secrete sau care încalcă intimitatea altei persoane şi, fără consimţământul acesteia, intră în posesia unor scrisori, mesaje de poştă electronică sau orice alte documente personale sau bunuri sau  interceptează date, sisteme de telecomunicaţii sau utilizează dispozitive tehnice de ascultare,  de transmisie, de înregistrare sau de reproducere a sunetului sau imaginilor sau orice alte comunicări  de semnal va fi pedepsită cu închisoare între unu şi patru ani şi amendă.

      2. Aceeaşi pedeapsă se aplică oricărei persoane care, fără autorizaţie, utilizează sau modifică, în detrimentul unei părţi terţe, datele personale  ale unei alte persoane, fişiere electronice sau de media, sau orice alt tip de fişier sau de înregistrare, indiferent dacă este publică sau privată. 

Aceeaşi pedeapsă va fi aplicată oricărei persoane care, fără autorizare, accesează astfel de date prin orice mijloace, modifică sau utilizează astfel de date în detrimentul proprietarului de date sau a unui terţe părţi. 

 3. Pedeapsa cu închisoarea de la doi la cinci ani va fi impusă 
în cazul în care datele sau faptele descoperite sau imaginile captate sunt divulgate, evidenţiate sau transferate către terţe părţi. 
Pedeapsa închisorii între unu şi trei ani şi amenda va fi aplicată oricărei persoane care are cunoştinţă de astfel de fapte sau date şi comite actele descrise în paragraful precedent. 

 4. În cazul în care faptele descrise la punctele 1 şi 2 din acest articol sunt comise de persoane care au drept sarcină de a răspunde pentru date electronice sau fişiere telematice şi mass-media sau fişiere de înregistrări, pedeapsa constă în închisoare între trei şi cinci ani.

    5. În plus, în cazul în care faptele descrise în secţiunile de mai sus implică date cu caracter personal, referitoare la ideologii, religie, convingeri, sănătate, origine rasială sau orientare sexuală, sau dacă victima este un minor se vor aplica pedepsele stipulate anterior. 

 6. În cazul în care aceste acte sunt comise cu intenţia de a obţine profit se vor aplica pedepsele stabilite la punctele 1 până la 4 din acest articol. Dacă în plus acestea implică datele menţionate la punctul 5, pedeapsa va consta din închisoare între patru şi şapte ani. 

     SECŢIUNEA 1. Cu privire la fraudă 

     
Art. 248


   
 1. Orice persoană este vinovată de fraudă, dacă cu intenţia de a obţine profit, utilizează înşelăciunea sau provoacă un alt individ pentru a comite un act de dispoziţie pentru el/ea sau o terţă parte. 

 2. De asemenea, este vinovat de fraudă orice persoană care, cu intenţia de a obţine profit, utilizează sisteme informatice sau orice alte dispozitive şi provoacă un transfer neautorizatde date în detrimentul unei terţe părţi.
Art. 256


   
 Orice persoană care face uz de orice echipamente terminale de telecomunicaţii, fără consimţământul proprietarului acestora şi care cauzează deteriorarea acestora din urmă va fi supusă unei pedepse care constă într-o amendă.

SUEDIA

        Codul penal, capitolul 4, secţiunea 9 C
: 


        ,,Persoana  care, în alte cazuri decât cele definite în secţiunea 8 şi 9, în mod ilegal obţine acces la o înregistrare de prelucrare a datelor sau modifică sau şterge date sau introduce o astfel de înregistrare într-un registru, va fi condamnat pentru  încălcarea secretului de date, cu amendă sau închisoare de până la doi ani, cu excepţia cazului în care fapta este incriminată în Codul penal sau în Legea de protecţie a secretelor comerciale.

O înregistrare, în acest context, poate include chiar şi informaţii care se află în curs de procesare sau alte mijloace similare pentru a fi utilizate în prelucrarea automată a datelor. Tentativa se pedepseşte astfel cum este menţionat în capitolul 23 din Codul penal”.

UNGARIA

           Ungaria a ratificat Convenţia Consiliul Europei cu privire la criminalitatea informatică la 4 decembrie 2003.
  
Codul penal conţine următoarele referiri
:
 
Art.300 / C Accesul ilegal la sisteme informatice


     
 (1) Orice persoană care obţine, prin mijloace neautorizate, intrarea într-un sistem sau reţea informatică, cu scopul de a compromite integritatea datelor informatice, sau încalcă  drepturile de administrare se face vinovată de infracţiune şi este pedepsită cu închisoare care nu depăşeşte un an, muncă în folosul comunităţii sau  amendă. 

 
 (2) Orice persoană care: 

 a) fără permisiune modifică, şterge datele stocate, prelucrate sau transmise într-un sistem sau reţea sau refuză accesul utilizatorilor, 

 b) fără permisiune adaugă, transmite, modifică, şterge date sau foloseşte orice alte mijloace pentru a perturba utilizarea sistemelor informatice sau de reţea este vinovată de infracţiune şi este pasibilă de închisoare care nu poate depăşi doi ani, muncă în folosul comunităţii sau amendă. 

      (3) Orice persoană care, pentru un câştig financiar sau avantaj:

  a) modifică sau şterge datele stocate, prelucrate sau transmise într-un sistem sau reţea informatică sau refuză accesul utilizatorilor, 
 b) adaugă, transmite, modifică sau şterge date sau foloseşte orice alte mijloace pentru  a perturba utilizarea sistemelor informatice se face vinovată de infracţiune, pedepsită cu închisoare care să nu depăşească trei ani. 

      
Art. 300 / E Fraudarea integrităţii sistemelor informatice
 
 (1) Orice persoană care, pentru comiterea de fapte penale definite în art.300 / C
   a) creează, 

  b) obţine, 

 c) distribuie sau face disponibile programe de computer, parole, coduri de intrare sau alte date cu care să aibă acces la un calculator sau sistem informatic este vinovată de infracţiune care se pedepseşte cu închisoare ce nu poate depăşi doi ani, muncă în folosul comunităţii sau amendă. 

      (2) Orice persoană care a transmis date economice, tehnice şi / sau expertize către o altă persoană, pentru crearea de programe de computer, parole, coduri de intrare sau a altor date cu care să aibă acces la un calculator sau sistem informatic trebuie să fie pedepsită în conformitate cu subsecţiunea (1).

 (3) În cazul de la punctul a) din subsecţiunea (1), orice persoană care mărturiseşte autorităţilor sale implicarea în crearea de orice software, coduri de intrare sau alte date cu care să aibă acces la un calculator sau sisteme informatice şi în cazul în care denunţă o astfel de persoană şi susţine eforturile de a identifica alte persoane implicate este exonerată de pedeapsă.
Concluzii
În lupta cu criminalitatea informatică este nevoie de un cadru legislativ bine pus la punct în ceea ce priveste prevenirea, descoperirea şi sancţionarea acestor fapte. 
Pe cale de consecinţă, statele sunt obligate să-si îmbunătăţească continuu legislaţia specifică acestui tip de infracţiuni, pentru a ţine pasul cu diversitatea infracţională uriaşă, care se desfăşoară cu o simplă tastare şi cu un simplu clic de mouse. 
În fine, este necesară dezvoltarea cooperării internaţionale, în materia normelor de procedură penală, aspect vital pentru combaterea acestui flagel. 
� Ghid introductiv pentru aplicarea dispoziþiilor legale referitoare la criminalitatea informaticã - Internews Network, RITI dot-GOV Project and USAID, Bucureşti, 2004


� http://www.legi-internet.ro/articole-drept-it/infractiunea-de-interceptare-ilegala-a-unei-transmisii-de-date-informatice.html#519


� Bogdan Manolea,  Citeva aspecte privind infracţiunea de acces fără drept la un sistem informatic, Institutul Naţional de Magistratură, martie 2007


� Maxim Dobrinoiu,  Infracţiuni în domeniul informatic,  Editura C.H. Beck, Bucureşti, 2006


� Ionel Georgescu, Infracţiunile informatice prevăzute de legea 161/2003, articol prezentat pe site-ul: http://www.euroavocatura.ro/articole/164/





� http://www.cybercrimelaw.net/laws/countries/belgium.html


� http://www.cybercrimelaw.net/laws/countries/bulgaria.html


� http://www.cybercrimelaw.net/laws/countries/czech_republic.html


� http://www.cybercrimelaw.net/laws/countries/denmark.html


� http://www.cybercrimelaw.net/laws/countries/estonia.html


� http://www.cybercrimelaw.net/laws/countries/finland.html


� http://www.cybercrimelaw.net/laws/countries/france.html


� http://www.gesetze-im-internet.de/englisch_stgb/englisch_stgb.html#StGB_000P202b


� http://www.cybercrimelaw.net/laws/countries/greece.html


� http://www.cybercrimelaw.net/laws/countries/italy.html


� http://www.cybercrimelaw.net/laws/countries/ireland.html


� http://www.cybercrimelaw.net/laws/countries/latvia.html


� http://www.cybercrimelaw.net/laws/countries/luxembourg.html


� http://www.opsi.gov.uk/acts/acts1990/Ukpga_19900018_en_1.htm


� http://www.cybercrimelaw.net/laws/countries/netherlands.html


� http://www.cybercrimelaw.net/laws/countries/poland.html


� http://www.cybercrimelaw.net/laws/countries/portugal.html


� http://www.cybercrimelaw.net/laws/countries/sweden.html


� http://www.cybercrimelaw.net/laws/countries/hungary.html

